MFCมองหุ้นปีหน้า1,400จุด
MFC มองหุ้นไทยสดใส เป้าปีหน้า 1,400 จุด กำไร บจ.เติบโต 18-20% ทองลุ้น 2,000 เหรียญสหรัฐ
25 ก.ย. 2555

MFC มองหุ้นไทยสดใส เป้าปีหน้า 1,400 จุด กำไร บจ.เติบโต 18-20% ทองลุ้น 2,000 เหรียญสหรัฐ




นายชาคริต พืชพันธ์ ผู้ช่วยกรรมการผู้จัดการ สายบริหารกองทุน บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บริษัทคาดการณ์ดัชนีหุ้นไทยในปี 2556 อยู่ที่ระดับ 1,400 จุด เนื่องจากกำไรบริษัทจดทะเบียน (บจ.) ยังเติบโตดีประมาณ 10-12% จากปีนี้ที่คาดว่าจะเติบโต 18-20% และสภาพคล่องทั่วโลกสูงต้องหาที่ลงทุน ซึ่งตลาดหุ้นไทยก็น่าจะเป็นเป้าหมาย
สำหรับปี 2555 หลังจากธนาคารกลางสหรัฐ (เฟด) ประกาศมาตรการผ่อนคลายเชิงปริมาณรอบ 3 (คิวอี 3) ส่งผลให้ตลาดหุ้นไทยทะลุเป้าหมายปีนี้ที่บริษัทมองไว้ที่ระดับ 1,265 จุด และคาดว่าจะถึง 1,300 จุด ได้ไม่ยาก ทำให้สัดส่วนราคาต่อกำไรต่อหุ้น (พี/อี) ของตลาดหุ้นไทยขยับเพิ่มขึ้นจาก 13 เท่า เป็น 13.5 เท่าในปีนี้ โดยบริษัทไม่ได้มีการปรับเป้าในปีนี้ใหม่ เพราะเหลือเพียง 4 เดือนเท่านั้น
“มาตรการ คิวอี 3 อาจกระตุ้นตลาดในระยะสั้น ทำให้หุ้นทั่วโลกดีดขึ้นขานรับข่าว แต่จะโตได้ในระยะยาวต้องมาจากพื้นฐานภายในประเทศเป็นหลัก ซึ่งหุ้นไทยยังได้กำไร บจ.ช่วยหนุน ส่วนการที่หุ้นไทยปรับตัวขึ้นไม่มากเมื่อเทียบตลาดหุ้นเพื่อนบ้าน เพราะเราปรับตัวขึ้นไปรับข่าวก่อนแล้ว” นายชาคริต กล่าว
สำหรับแนวโน้มการลงทุนในช่วงที่เหลือของปีนี้ยังมีมุมมองเป็นบวก โดยปัจจัยลบต่อตลาดคือ มาตรการภาษีของสหรัฐที่จะหมดลงในปลายปีนี้ รวมถึงปัญหาหนี้ยุโรป ซึ่งอาจทำให้ตลาดมีแรงขายทำกำไรออกมา แต่ถือเป็นโอกาสในการลงทุน เพราะสภาพคล่องทั่วโลกยังต้องหาแหล่งลงทุน เพื่อเพิ่มผลตอบแทนจากอัตราดอกเบี้ยที่อยู่ระดับต่ำ ซึ่งตลาดหุ้นเอเชียรวมถึงไทยยังโดดเด่น หากดัชนีจะปรับตัวลงก็ไม่น่าจะลงรุนแรง โดยมีแนวรับ 1,220 จุด
นอกจากนี้ ยังมีนักลงทุนบางกลุ่มที่ยังไม่ได้เพิ่มน้ำหนักลงทุนในหุ้นมากนัก รวมถึงเงินลงทุนในพันธบัตรที่ยังไม่ได้โยกออกมาลงทุนและแรงซื้อกองทุนรวมหุ้นระยะยาว (LTF) ในช่วงปลายปี ซึ่งจะช่วยพยุงตลาดหุ้นได้
นายชาคริต กล่าวว่า กรณีหุ้นบ้านปู (BANPU) ที่แพ้คดีและศาลสั่งให้จ่ายเงินค่าชดเชยได้ส่งผลให้ราคาหุ้นปรับตัวลง ซึ่งในพอร์ตกองทุนของเอ็มเอฟซีมีการลงทุนในหุ้นบ้านปูน้อย เพราะได้ลดน้ำหนักการลงทุนไปบ้างแล้ว เนื่องจากมองแนวโน้มธุรกิจเหมืองแร่ยังไม่ดี
สำหรับหุ้นกลุ่มที่ยังน่าสนใจ ได้แก่ ธนาคาร พัฒนาอสังหาริมทรัพย์ และรับเหมาก่อสร้าง เนื่องจากการบริโภคและการลงทุนในประเทศยังเติบโต ขณะที่หุ้นกลุ่มพาณิชย์และโรงพยาบาลขึ้นมากแล้ว
นายเกษมทัศน์ ทรรทรานนท์ ผู้จัดการกองทุน ฝ่ายตราสารทุนต่างประเทศ บลจ.เอ็มเอฟซี กล่าวว่า ราคาทองคำในช่วง 12 เดือน จากนี้มีโอกาสขึ้นไปถึง 2,000 เหรียญสหรัฐ/ออนซ์ หลังสหรัฐอัดฉีดสภาพคล่องรอบ 3 
“ตอนมี คิวอี 1 หนุนราคาทองปรับตัวขึ้น 30% ส่วน คิวอี 2 เพิ่มขึ้น 15% ขณะที่ คิวอี 3 ก็คาดว่าจะหนุนราคาให้ทองคำเพิ่มขึ้น 15% เช่นกัน”